b'\n_START_ARTICLE_\nMilo\xc5\xa1\n_START_SECTION_\nIzvor imena\n_START_PARAGRAPH_\nIme Milo\xc5\xa1 je s priponko -o\xc5\xa1 podalj\xc5\xa1ana skraj\xc5\xa1ana oblika slovanskih zlo\xc5\xbeenih imen s sestavino -mil ali Mil-. Taka imena so npr. Miloslav, Milomir, Milogost, Milorad, Milbrat, Bratomil. Po mnenju filologa F. Miklo\xc5\xa1i\xc4\x8da nastopa mil v teh imenih pogosteje v pomenu \xc2\xbbusmiljen\xc2\xab\xc2\xa0kot pa v dana\xc5\xa1njem pomenu \xc2\xbbdrag, ljub\xc2\xab. Glede na pomen ime Milo\xc5\xa1 nekateri povezujejo z latinskima imenoma Amatus, Amandus, koledarsko pa z imenom Klemen.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo mo\xc5\xa1kih oseb z imenom Milo\xc5\xa1: 1.612. Med vsemi mo\xc5\xa1kimi imeni pa je ime Milo\xc5\xa1 po pogostosti uporabe uvr\xc5\xa1\xc4\x8deno na 128. mesto.\n_START_SECTION_\nOsebni praznik\n_START_PARAGRAPH_\nV koledarju je ime Milo\xc5\xa1 zapisano skupaj z imenom Klemen, ki goduje 23. januarja (Klemen, \xc5\xa1kof in mu\xc4\x8denec), 15. marca (M. Dvor\xc5\xbeak, redovnik, \xe2\x80\xa0 15. mar. 1820) in 23. novembra (Klemen Rimski, pape\xc5\xbe in mu\xc4\x8denec, \xe2\x80\xa0 23. nov. 97).\n_START_SECTION_\nPriimki nastali iz imena\n_START_PARAGRAPH_\nIz imena Milo\xc5\xa1 so nastali tudi naslednji priimki: Milo\xc5\xa1, Milo\xc5\xa1i\xc4\x8d, Milo\xc5\xa1evi\xc4\x8d (pri Srbih Milo\xc5\xa1evi\xc4\x87)\n_START_SECTION_\nZanimivost\n_START_PARAGRAPH_\nPogostost imena Milo\xc5\xa1 na srbskem jezikovnem podro\xc4\x8dju potrjuje tudi rek, ki je plod besedne igre: Dva lo\xc5\xa1a ubi\xc5\xa1e Milo\xc5\xa1a v pomenu \xc2\xbbkadar so zdru\xc5\xbeeni zmagujejo tudi slabi\xc2\xab.'